Summary: Completiña vén a axenda do lecer para esta fin de semana, cunha cita tan suxestiva como a que nos propón a ONG Implicadas no Desenvolvimento para este domingo.

Sábado Xabier Díaz & Adufeiras de Salitre e Tanxugueiras Santiago de Compostel Sala Capitol 22.00h Xabier Díaz & Adufeiras de Salitre regresan á Sala Capitol, desta volta coa sorpresa das Tanxugueiras, un dos grupos máis prometedores. Xosé Lois Romero & Aliboria Vilar dos Santos A Arca da Noe 22.00h. A Arca da Noe acolle un concerto de1 Xosé Lois Romero & Aliboria e ofrecen un curso de Multipercussão Tradicional, con inscrición previa. Obradoiro de xogos e xoguetes en galego Barro Pazo da Crega 18.00h Un obradoiro para familias con crianzas entre os 2 e os 10 anos para partillar espazos e tempos de ocio en galego. A danza da choiva + Taller do Son Santiago de Compostela Salón Teatro 17.00h Espectáculo infantil de Elefante Elegante e obradoiro previo antes das funcións para coñecer e aprender como funciona o teatro por dentro. Domingo Implícate! 2016 - Festival de Música e Palabra Solidaria Santiago de Compostela Teatro Principal 20.30h A ONG Implicadas no Desenvolvemento realiza a súa noite de música e palabra solidaria. Esta edición estará presentada por Yolanda Castaño e Monti Castiñeiras. Contarán coas actuacións musicais de Nacho Vegas, De Vacas e IGMIG; danza con Clara Ferrao; teatro con Rober Bodegas e Marián Bañobre; e poesía con Eli Ríos, Gonzalo Hermo, O Leo e Margarida Ledo. Toda a finde Pegadas na terra Pontevedra Pazo da Cultura 20.00h Unha mostra colectiva na que os artistas se achegan á natureza con diferentes olladas sobre a paisaxe e o territorio, a contorna, o tempo e a distancia. Vari Caramés. Ventá ao insólito Ferrol Sede Afundación Ferrol Até o 11 de febreiro 20.00h A exposición deste fotógrafo ferrolán, un dos fotógrafos máis singulares, busca suxerir, evocar e facer soñar ao espectador. Circa 70. Lírica e deformación no cambio de era Vigo Museo Municipal de Vigo Quiñones de León Até o 24 de xullo A exposición reúne obras de artistas galegos, que maioritariamente traballan en Galiza e especialmente en Vigo, ao redor de 1970. Maruxa Mallo: unha pintora de vangarda Santiago de Compostela Biblioteca Pública Ánxel Casal 05-31.01.2017 Exposición sobre a obra e vida de Maruxa Mallo, pintora de vangarda, co gallo do Día da Ilustración. Trátase dunha mostra bibliográfica complementada con fotos e textos que nos aproxima a unha obra que é cada vez máis valorada. Maruxa Mallo, a máis recoñecida das artistas galegas do século XX, será a nova homenaxeada no Día das Artes Galegas.


Summary: Documentación recibida pola CIG apontaría a operacións por 1,8 millóns de euros que se desenvolveron despois de se anunciar a fusión das caixas galegas. Sindicato e BNG reclaman a reabertura da Comisión de Investigación parlamentar para investigar os feitos

José Luis Méndez López, ex-director da Corporación Caixa Galicia, e o seu fillo, José Luis Méndez Pascual, conselleiro delegado, estarían supostamente involucrados en operacións de compra-venda de activos desta entidade financeira por baixo do valor de taxación fixado pola propia caixa. Pisos, garaxes e locais que venderon á muller de J. L. Méndez (posterior á separación de bens) por baixo do prezo taxado. Isto é o que se desvela, segundo a CIG, da información remitida de forma anónima a este sindicato e que a central nacionalista e BNG presentaron esta quinta feira. É documentación que apontaría a "indicios graves de delito", segundo Clodo Montero, secretario nacional de CIG-Banca, e que vai ser facilitada aos diferentes grupos parlamentares. O grupo do BNG xa cualificou por boca do seu portavoz parlamentar, Francisco Jorquera, de "extrema gravidade" o que se desprendía dos documentos. Ora ben, quer Jorquera quer Montero resaltaron que se ben esa documentación "ten todos os visos de ser real", hai que manter a presunción de inocencia. Unha desas operacións, por 600.000 euros, teríase realizado tan só 2 días antes de se asinar oficialmente a fusión de Caixa Galicia e Caixa Nova O acaído, sinalou o voceiro nacionalista, é que se reabra a Comisión de Investigación das Caixas do Parlamento de Galiza. "O propio plan de traballo da comisión di que pode reabrirse se hai novidades relevantes, e esta éo", engadiu. E anunciou que pedirán a comparecencia perante a comisión de José Luis Méndez, do seu fillo e do representante da Xunta na entidade financiera. Pisos, garaxes e locais CIG e BNG manteñen que, en base a esta documentación, e sempre supostamente, José Luis Méndez e o seu fillo terían vendido pisos, garaxes e locais da Corporación Caixa Galicia por baixo do valor de taxación á muller do ex-director xeral da entidade. Foron operacións por 1.800.000 euros e que se levaron a cabo despois de Feijóo anunciar a fusión de CG e Caixanova, o que implicaría o fin de ambas as dúas por separado. O BNG vai pedir a reapertura da Comisión das Caixas para investigar a documentación. De non facelo, os documentos serán postos en mans da Fiscalía de Galiza Mesmo, apuntou Clodo Montero, unha desas operacións, por 600.000 euros, teríase feito dous días antes da fusión de ambas as dúas caixas. Se a Comisión non actuar, levarase a documentación á Fiscalía Na documentación recibida pola central sindical hai, aclaran, escrituras notariais, taxacións, anotacións en conta de ingresos.. da lectura das mesmas entenden que hai "indicios claros de que puido haber feitos delictivos", en palabras de Francisco Jorquera. O portavoz do BNG considera que a información recibida polo sindicato vén confirmar a denuncia do nacionalismo de que "houbo un saqueo nas nosas caixas de aforro". Mesmo botou man de Woody Allen para definir o acontecido co título dun dos seus filmes: "Colle o diñeiro e corre". Para o BNG, "José Luis Méndez estableceu en Caixa Galicia un reinado durante 29 anos, colocando os seus fillos como se fose unha dinastía". Francisco Jorquera e Clodomiro Montero afirmaron que, de non reabrirse a Comisión de Investigación das Caixas para investigar a documentación, poñerían todos os papeis en mans da Fiscalía de Galiza.


Summary: CeibaRimas fomenta o uso da lingua galega no mundo do hip-hop.

O mundo da música rap en galego vén gañando un seguimento importante nos últimos anos cun panorama que medra constantemente e cunha calidade que pouco ten que envexar ao Rap doutros países. O que si era unha materia pendente do panorama era o coñecido como o Freestyle, é dicir, o rap improvisado. Isto non quere dicir que non houbese na Galiza tradición de rimar de modo improvisado, véxase a regueifa, mais até hai pouco, non existían proxectos nin competicións que promovesen a improvisación dentro de xénero musical do Rap. Todo iso mudou en 2020 co nacemento do proxecto CeibaRimas, unha iniciativa que busca fomentar o uso do idioma galego na arte da improvisación a través de obradoiros e competicións. Comezaron a preparar iniciativas como o CeibaRimas Challenge, que consistía na gravación dunha improvisación que os participantes debían subir ás redes sociais para animar máis xente a que o fixese. Máis adiante organizouse a liga CeibaRimas que, por mor da pandemia, tivo que ser telemática. Neste formato, as persoas participantes formaron parte dunha pequena competición ligueira. Finalmente, este ano, CeibaRimas conseguiu facer historia coa realización da Liga CeibaRimas 2022, a primeira competición de Freestyle en galego presencial. Tivo lugar en Compostela o 1 de outubro e nela participaron diversos rapeiros que deron un gran nivel. Dous dos organizadores do evento, Marga R. Tilve e Román Castaño de CeibaRimas atenderon Nós Diario para tratar a propia liga e o futuro do proxecto. "Todo o mundo quedou moi contento coa liga, o nivel que houbo foi impresionante", indica Tilve a este xornal a respecto do decorrer da primeira competición presencial, algo ao que tamén se referiu Castaño: "Tanto a xente do público como os participantes estiveron moi comprometidos durante toda a competición", manifestou. Acerca da idoneidade do proxecto, Castaño destaca que "o CeibaRimas nace da necesidade de crear este espazo de improvisación como existía en castelán e noutros idiomas. Hai moita xente que fala en galego normalmente mais cando se pon a improvisar faino en español ben pola inercia ou ben pola falta de referentes, de aí nacemos". O futuro do rap improvisado en galego Se algo demostrou a primeira liga presencial de rap improvisado en galego, é que esta disciplina goza de boa saúde no país, mais é preciso continuar a traballar. É por iso que desde CeibaRimas resaltan que "seguiremos traballando nas liñas que vimos fomentando desde o inicio: a parte formativa, máis destinada á mocidade con obradoiros e demais, e despois a parte competitiva xa que intentaremos facer polo menos unha competición presencial anual para coroar o rei ou a raíña do rap improvisado en galego", aseveran os organizadores. Para alén diso, desde CeibaRimas propoñen un modelo diferente de batallas de rap improvisado que se afaste da "testosterona" que se ve moitas veces na escena estatal. "Valoramos o enxeño, queremos crear un ambiente máis creativo que violento", di Castaño. Big Meu, primeiro gañador O rapeiro compostelán, Big Meu alzouse o pasado 1 de outubro en Compostela como campión da primeira edición presencial da liga de CeibaRimas. Cunha actuación sublime en todas as rondas, Big Meu deleitou o público e o xurado (composto por Wöyza, Nervo e Alba María) que finalmente decidiu outorgarlle a vitoria. Cun enxeño incríbel e un flow como poucos, Big Meu xa pode presumir de ser o primeiro gañador da liga CeibaRimas presencial. O rapeiro Big Meu. (Foto: CeibaRimas)


Summary: Consideran a "toma de control" de TV·e Catalunya Radio unha "intolerable intervención totalitaria"

O Comité Intercentros da Corporación de Radio-Televisión de Galicia (CRTVG) manifesta publicamente a través dun comunicado a súa solidariedade cos traballadores da Corporación Catalana de Mitjans Audiovisuals (CCMA), TV3 e Catalunya Ràdio, "que veñen de expoñer o seu rexeitamento á toma de control por parte do Goberno do estado dos medios de comunicación públicos cataláns coa aplicación do artigo 155 da Constitución española". A representación dos traballadores e traballadoras da TVG e da Radio Galega partilla os criterios dos consellos profesionais dos medios públicos de Catalunya e do comité de empresa de TV3, que consideran que a aplicación do 155 supón un "ataque directo, indigno e impúdico á liberdade de expresión, de información e de prensa". Os medios públicos cataláns son ademais, lembran, unha garantía de respecto á diversidade cultural e lingüística, valores e dereitos fundamentais que con esta intervención estatal vanse ver seriamente ameazados. A toma de control da CCMA e da Agència Catalana de Noticies aprobada pola Consello de Ministros supón unha "intolerable intervención totalitaria" que cuestiona a profesionalidade das traballadoras e traballadores de TV3 e Catalunya Rádio, e non garante, como se argumenta, o dereito a unha información veraz e plural, como demostra a manipulación informativa sistemáticamente denunciada noutros medios de comunicación públicos controlados polos gobernos do Partido Popular.


É certo, sempre houbo moita pedra en Galicia. Fixéronse aquí, e seguirán a facerse, moitas cousas nese material. Sabémolo todos. Era necesario montar unha megaexposición para deixar constancia desta obviedade? Gallaecia Petrea podería ter sido unha boa entrada nun blog, ou un libriño curioso para turistas. Como estrea no Gaiás do Museo de Galicia resulta un proxecto tan excesivo nos seus custos coma exiguo conceptualmente. Como estrea no Gaiás do Museo de Galicia resulta un proxecto tan excesivo nos seus custos coma exiguo conceptualmente Insisto: son cousas –nomeadamente obras de arte- feitas en pedra. E máis nada. Unha chilindrada monumental que lle debemos a todo un exército de seis comisarios e até 76 expertos dirixidos por Miguel Fernández-Cid, non se sabe se o home da ocorrencia ou un mandado do Cluster do Granito. Mellor non sacarlle punta á memorable frase pronunciada por Núñez Feijóo durante a inauguración: "Somos un pobo cunha faciana pétrea". Unha mostra sobre os usos da pedra en Galicia a min paréceme tan pertinente coma outra sobre a madeira en Escandinavia, ou sobre o mármore en Roma, ou sobre o petróleo en calquera cidade. Non digo que non teña o seu interese; no colexio todos fixemos murais ben paveros sobre canta materia prima hai na Terra. O asunto é se de veras precisamos dun mural escolar de millón e medio de euros que recompile unhas cantas obras de arte feitas en pedra nun lugar onde a pedra abunda, unha escolma carente por completo de discurso como non sexa "Que bos canteiros fomos, do neolítico á posmodernidade". É este o nivel de complexidade que o sedicente estandarte da cultura galega vai exhibir na súa programación? Algo nesta liña podíase intuír xa con aqueles enormes bloques de granito que Jorge Perianes tivo colocados até hai poucas semanas na Biblioteca de Galicia -tamén no Gaiás-, prólogo axeitadísimo a esta Gallaecia Petrea. As pedras de Perianes eran en realidade imitacións feitas en madeira e cartón, de xeito que un non sabía se choraban pola rochosa montaña que Peter Eisenman arrasou para construír o seu xoguete ou máis ben aboaban o ambiente de impostura que se respira en todo este complexo de arquitectura imposible. Eu son máis ben partidario de que comecemos a fixarnos un pouco máis no ladrillo, nos eucaliptos e no panga conxelado, é dicir: sermos un chisco fieis á realidade Eu son máis ben partidario, por outra banda, de que en Galicia nos deixemos xa de falar de tanta pedra, de tanto carballo e tanto marisco, e comecemos a fixarnos un pouco máis no ladrillo, nos eucaliptos e no panga conxelado, é dicir: sermos un chisco fieis á realidade das nosas vidas e non deixarnos abducir demasiado por fantasías literarias e/ou folclóricas. Pero se o Gaiás está aí para muxir os nosos tópicos máis recorrentes, se resulta que esa é a súa función, hai que sinalar que esta mostra tampouco dá conta, nin moito menos, da nosa rica variedade pétrea. Temos petroglifos, Leiros e toda a arte que vai en medio, por suposto. E castros, pallozas, hórreos, postes de viñas, cruceiros, igrexas, pazos e cidades enteiras. Tamén paseos marítimos roubados á praia e recheos portuarios roubados á ría, canteiras de lousa esquilmadas á beira de paraxes naturais e casonas de narcos en Rosa Porriño. Cruces a los Caídos por España e Cidades da Cultura de Galicia. Mesmo nos confíns da Gallaecia son protagonistas estes días pedras que acumulan tanta tradición e valor simbólico coma as do Pórtico da Gloria. É práctica habitual dos comisarios sen talento diluír nunha exposición inane a potencia de realidades construídas de xeito colectivo. Resulta ousado e sobre todo ridículo apañar este revoltallo –non digamos facelo con aspiracións de magno evento- a carón dunha cidade como é Santiago de Compostela, un conxunto de pedras que leva séculos falando de excelencia artística e integración na contorna; da propaganda relixiosa que noutros tempos nos asoballaba e de como nos asoballan hoxe as iconas arquitectónicas; de modernizacións urbanas e sistemas culturais petrificados. Demasiadas ausencias na exposición do Gaiás, ese artefacto que se move pola paisaxe cultural galega igual que rolan as pedras polo leito dos ríos: entregadas ao azar Demasiadas ausencias na exposición do Gaiás, ese artefacto que se move pola paisaxe cultural galega igual que rolan as pedras polo leito dos ríos: entregadas ao azar. Un mangallón, por certo, parido todo el como trasunto monstruoso do casco histórico de Compostela. Haiche espellos, dende logo, moi semellantes ao retrato de Dorian Gray, que nos devolven multiplicadas as nosas miserias aínda que teimemos na simulación de glorias xacobeas, daqueles tempos nos que vestiamos tan elegantes…


Summary: A compañía, dirixida pola ex-conselleira Rocío Mosquera, negábase a acatar as ordes e as probas encargadas polo Xefe de Radioloxía do CHUVI, a pesar de que as máquinas son propiedade do Sergas. Profesionais do Álvaro Cunqueiro e sindicatos reclaman a plena integración de Galaria na estrutura do centro.

O xulgado do Contenciosos número 1 de Vigo vén de desestimar o recurso presentado por tres radiólogos da empresa pública Galaria, que se negaban a realizar o traballo e as probas ordenadas polo Xefe de Radioloxía do Hospital Álvaro Cunqueiro (CHUVI) ao consideralas unha "intromisión" na autonomía da súa empresa. Galaria negábase a realizar o traballo e as probas ordenadas polo Xefe de Radioloxía do CHUVI ao consideralas unha "intromisión" na autonomía da empresaO pasado mes de xuño unha ducia de pacientes de Oncoloxía que foran citados para a realización de probas de TAC tiveran que marchar ás súas casas sen poder levar a cabo os escáneres por mor da negativa de Galaria a realizar as probas. Galaria, dirixida dende hai un ano pola ex-conselleira Rocío Mosquera (que foi colocada no cargo a dedo pola Xunta) negábase a realizar probas (TACs, ecografías...) que non fosen resonancias magnéticas e, ademais, arrogábase a exclusividade da realización de resonancias no CHUVI, a pesar de que as máquinas son propiedade do SERGAS.A sentenza subliña que "a integración dos recursos asistenciales existentes a fin de lograr unha atención integral, eficiente e continuada, é un criterio básico de xestión no ámbito da sanidade pública. Por iso é necesario que o Sergas se beneficie do traballo simultáneo e coordinado das dúas institucións mediante a constitución dun área de servizo compartido". E engade que as áreas compartidas "dependerán funcionalmente do xerente do complexo hospitalario público dependente do Servizo Galego de Saúde".O ditame, que tamén obriga aos tres profesionais de Galaria a pagar as custas do xuízo, lembra que esta área de servizo compartido estaba creada legalmente dende o ano 2002, pero non se puido materializar debido "á oposición de certos facultativos de Galaria e á falta de apoio das xerencias sucesivas, polo que foi necesario dar un paso máis".A Xunta reserva para Galaria a realización do 65% das resonancias do hospitalNo ano 2016 a Consellería de Sanidade (con Jesús Vázquez Almuiña á fronte) decidiu a integración funcional da resonancia de Galaria no servizo de Radioloxía do CHUVI, unha medida que foi boicoteada por Galaria en varias ocasións, a pesar de que a Xunta reserva para a empresa a realización do 65% das resonancias do hospital, o que garante uns importantes ingresos económicos para a compañía (no ano 2015 o SERGAS pagáballe a Galaria por cada resonancia ao redor de 120 euros, o que elevaba o gasto anual ata os tres millóns de euros). Ademais, foi criticada por "insuficiente" polos profesionais do centro e por sindicatos como a CIG.CIG-Saúde esixe a completa integración (máis aló da actual "integración funcional") da resonancia magnética, xestionada por Galaria, na Estrutura de Xestión Integrada (EOXI) de Vigo. O sindicato salientaba hai uns meses que "a integración funcional posta en marcha no ano 2016 non está a permitir unha verdadeira integración da labor asistencial", con consecuencias negativas para os e as pacientes da área sanitaria de Vigo. "Os intereses derivados da actual estrutura organizativa e laboral de Galaria non pode antepoñerse aos intereses das e dos doentes atendidos na nosa área sanitaria", salientaba Manuel González Moreira, secretario comarcal de CIG-Saúde."Os intereses derivados da actual estrutura organizativa e laboral de Galaria non poden antepoñerse aos intereses das e dos doentes atendidos na nosa área sanitaria", di Manuel G. Moreira (CIG-Saúde)De igual xeito, a maior parte dos e das profesionais do servizo de Radioloxía da área sanitaria viguesa asinaran un escrito no que pedían "a integración real e completa dos profesionais de Galaria, feito que ata agora non sucedeu" e no que reclamaban que "o paciente" e non "a técnica" estivese no centro dos obxectivos da alta tecnoloxía sanitaria". Agora, a sentenza pon de novo en primeiro plano esta petición e os profesionais volven esixir a completa integración na estrutura sanitaria pública dunha empresa que en teoría depende do Goberno galego.Na actualidade Vigo é a única área sanitaria galega na que o servizo de radioloxía está duplicado. En consecuencia, realízanse o dobre de probas que en áreas de poboación equivalente, como A Coruña. Unha situación que no pasado foi denunciada polo Consello de Contas. Punta de lanza da privatización sanitariaEste conflito devolve á actualidade a creación de Medtec, a externalización da alta tecnoloxía sanitaria e a súa xestión con criterios mercantísGalaria é unha empresa pública de xestión de alta tecnoloxía médica, froito da reconversión no ano 2008 da antiga Medtec, creada en 1996 como unha sociedade anónima de capital público e sinalada como unha das punta de lanza da privatización sanitaria en Galicia. Este conflito devolve á actualidade a polémica creación de Medtec e a externalización da alta tecnoloxía sanitaria e a súa xestión con criterios mercantís, algo que seguen denunciando os sindicatos médicos e os propios profesionais do CHUVI. Durante anos Galaria foi a única encargada de realizar resonancias magnéticas en Vigo.


Summary: A coruñesa Bea Lema é a primeira muller que gaña o premio Banda Deseñada Castelao da Deputación da Coruña. Faino coa súa obra 'O Corpo de Cristo' que se impuxo na edición con máis obras presentadas do certame.

Un xurado composto por especialistas en banda deseñada decidiu hoxe cuarta feira que Bea Lema se convirta na primeira muller gañadora do Premio Castelao da Deputación da Coruña, o único do xénero no panorama cultural galego ao que se presentaron dezaseis orixinais, o maior número da súa historia. O xurado estivo presidido pola vicepresidenta e responsábel da área de Cultura da Deputación da Coruña, Goretti Sanmartín Rei e formaban parte del Emilio Fonseca, gañador da anterior edición pola obra 'Fóra de marxe', e os autores Xosé Tomás, Natacha Busto e Pablo Auladell que decidiron a obra gañadora da nova edición do único certame de banda deseñada do panorama galego. O premio está dotado con 6.500 euros máis a publicación da obra pola Deputación da Coruña. O xurado decidiu deixar deserta a convocatoria destinada a público infantil. O xurado valorou a "intensidade dramática sen caer no sentimentalismo" da obra de Bea Lema ademais da "sensibilidade para contar patoloxías mentais desde o punto de vista infantil" O xurado valorou a "intensidade dramática sen caer no sentimentalismo" da obra de Bea Lema ademais da "sensibilidade para contar patoloxías mentais desde o punto de vista infantil". A resolución do premio recoñece tamén o valor de 'O corpo de Cristo' á hora de "mostrar a resilencia dunha nena fronte aos problemas adultos" e, en canto o traballo gráfico da obra destaca que a autora prima unha "liña elegante e delicada que transmite atomósferas emocionais moi complexas, apoiándose en metáforas visuais moi intensas e potentes". Formada como deseñadora de produto pola Universidade da Coruña, Bea Lema (A Coruña, 1985) comeza a súa traxectoria profesional en 2010 traballando para a firma de cerámica Sargadelos. En 2013 crea, xunto a Xoan Torres, o proxecto Lelédacuca onde realizan obxectos que mesturan o deseño contemporáneo coa artesanía tradicional. Descobre o mundo da ilustración e o cómic a través da nova xeración de debuxantes galegos. A partir dese momento comeza a sentirse atraída por este medio, sendo a súa primeira publicación 'Pasado ou Futuro?', un mini libro ilustrado premiado pola revista teórica de ilustración 'Fuera (de) Margen' en 2015. Nese mesmo ano é bolseira polo Festival Internacional de Ilustración Ilustratour para participar no proxecto Ilustradanza. En 2015 tamén se publica 'O Diario de Raquel', ilustrado por ela . Recentemente foi seleccionada no II Concurso Internacional de Ilustración organizado polo festival Valladolid Ilustrado. Na actualidade é socia da cooperativa 7H, desde onde desenvolve o seu traballo en relación ao deseño de produto e a ilustración.


Summary: Este sábado da 9 de marzo Xosé Luís Méndez Ferrín presidirá o que se anuncia desde a propia institución como último acto oficial á fronte da Real Academia Galega. A entrada do seu compañeiro de Brais Pinto, Xosé Fernández Ferreiro, porá o ramo á súa presenza na rúa Tabernas, se o escritor non escoitar as peticións cada vez máis fortes para que continúe na Academia, cando menos como numerario.

Desde que Xosé Luís Méndez Ferrín anunciara nun correo emitido o día 25 de febreiro a súa vontade de abandonar a Academia, non só como presidente senón tamén como membro numerario, non deixan de sumarse voces para solicitar que un dos nomes claves da nosa historia literaria continúe a ter presenza na institución. Boa parte de académicos e académicas manifestaron publicamente o seu desexo de a Academia non ficar sen un escritor de referencia como é Ferrín. Alén de transmitir o seu apoio ao presidente, algúns dos consultados deixaron ver que a idea de que abandone o edificio de Tabernas sería unha má noticia para a literatura, a cultura e a propia RAG.En primeiro lugar, foron un grupo de escritores e escritoras os que, a título individual, fixeron público a través das redes, de maneira imediata, o seu desexo de que Ferrín continuara na Academia. Seguiron logo as asociacións profesionais, a Asociación de Escritores e Escritoras en Lingua Galega e o Pen Clube ao se dirixir directamente a Ferrín e solicitarlle que repensase a súa dimisión e o abandono da RAG. A excepcionalidade da decisión tomada polo autor de Con pólvora e magnolias puña nunha situación complexa á Academia ao se tratar dunha figura de indubidábel presenza na nosa literatura e cun claro ascendente nunha parte do panorama literario. "O mundo da literatura quere que Ferrín continúe na RAG" A entrada de Xosé Luís Méndez Ferrín na Academia produciuse tarde, hai apenas doce anos e, dalgunha maneira, foi vista como un chanzo máis no proceso de apertura e modernización da institución que iniciara Francisco Fernández del Riego e continuara Xosé Ramón Barreiro. Singularmente tamén, a proposta de Xosé Luís Méndez Ferrín estaba asinada por dez académicos, unha circunstancia de novo excepcional, xa que a práctica totalidade das persoas numerarias entran avaladas só por tres persoas. Francisco Fernández Rei, Constantino García, Manuel González, Xesús Ferro Ruibal, Xosé Ramón Barreiro Fernández, Ramón Lorenzo Vázquez, Antón Santamarina, Xesús Alonso Montero, Xosé Luís Franco Grande e Salvador García Bodaño poñen a súa rúbrica á agardada entrada o 30 de setembro de 2000 de Xosé Luís Méndez Ferrín como académico. No seu discurso de ingreso, Ferrín destacaba o feito de entrar no ano no que a RAG conmemoraba a Manuel Murguía, o presidente fundacional da institución que el tardaría arredor dunha década en presidir. "Un día grandioso para esta vella Institución" dixo Ramón Lourenzo no acto de ingreso de Ferrín. Tamén foi un membro de Brais Pinto e amigo de novo de Ferrín o encarregado de darlle resposta no acto solemne da Academia. O lingüista e escritor Ramón Lourenzo recollía o mesmo sentir na súa intervención, o significado de que o escritor atravesase a porta da institución da rúa Tabernas como membro numerario. "Por fin, entra na Real Academia Galega unha das figuras máis excepcionais da cultura galega da segunda metade do século, a quen lle correspondía desde hai moito tempo ocupar un lugar na nosa Institución. Por iso, se en moitos discursos de contestación que se fixeron na Academia se repetiu máis dunha vez que era un día grande e de xúbilo a entrada do novo membro, con moito máis motivo debo repetir en que hoxe é un día grandioso para esta vella Institución", sinalaba Ramón Lourenzo, naquela sesión na que o mundo da literatura, o mesmo que agora reclama a súa permanencia, aplaudía a entrada de Ferrín na Academia.Este sábado 9 de Marzo presidirá a entrada doutro membro de Brais Pinto, o escritor Xosé Fernández Ferreiro ingresará co discurso Breves reflexións sobre os escritores e os xornalistas, ao que lle dará resposta o tamén xornalista Manuel Rivas, o escritor vivo máis lido da nosa literatura e que precisamente se incorporou á Academia baixo a presidencia de Xosé Luís Méndez Ferrín.


Summary: Ministros de Exteriores de Alemaña, Francia e Polonia viaxan a Kiev mentres os enfrontamentos agrávanse na capital ucraína e esténdense a outras zonas.

Nin 24 horas durou a tregua acadada a última hora desta cuarta feira entre o presidente Yanukóvich e líderes dos tres partidos opositores con presenza no Parlamento. A comunidade internacional levaba días presionando para que se puxese fin á violencia. Conseguiuse durante só unhas horas. Nesta noite os enfrontamentos na Praza de Maidan volveron, a tegua saltou polos aires e a cifra de mortos nestas horas xa é de 35, segundo informa RT. Esta escalada de violencia prodúcese cos ministros de Alemaña, Francia e Polinia en Kiev e coa Unión Europea a ameazar con sancións a Ucraína. Desde Moscova, porén, alértase de que o que está a acontecer é un golpe de estado. Evacuación do parlamento Os disturbios obrigaron a evacuar o Parlamento e os enfrontamentos esténdese a outras cidades e vilas. O goberno denunciou que a oposición máis violenta (grupos de ideoloxía neonazi e fascista) fixéronse con mil armas de fogo de asaltos a comisarías. De feito, e a primeira hora desta quinta feira, un francotirador agochado nun edificio feriu a máis de 20 `policías en Kiev. Desde a UE e EUA cárgase contra o goberno ucraíno, responsabilizándoo en última instancia da violencia. Mais entre as persoas falecidas hai tamén policías e simpatizantes do goberno. O Kiev Post informa que os opositores están collendo a policías como reféns e levándoos para edificios ocupados. Os medios internacionais coinciden en sinalar a inestabilidade que se está a vivir en Ucraína, non descartando unha demisión do presidente e goberno, mais tampouco que a tensión chegue a un punto de guerra civil aberta.


Summary: En Marea, PSdeG e BNG apresentaron a nova comisión de investigación, na que comparecerán as persoas "vetadas" polo PP. A primeira sesión será esta segunda feira, 17 de decembro, coa presenza dun familiar do paciente falecido no PAC da Estrada.

A oposición decidiu abandona a Comisión parlamentar de investigación sobre a sanidade cando constatou que o PP empregaba a súa maioría para vetar boa parte das propostas de comparecencia solicitadas. "Queren facer dunha comisión de investigación unha comisión de absolución", denunciara daquela a oposición. En Marea, PSdeG e BNG volven agora sumar forzas para constituír unha comisión de investigación alternativa na que estean presentes as voces vetadas polo Partido Popular. Eva Solla, Julio Torrado e Montse Prado, en representación de cada unha das tres forzas, compareceron na Cámara galega esta quinta feira para explicar que o que se procura con esta comisión é "coñecer a verdade dunha situación que empeora cada día e que a Xunta non é quen de solucionar". Este organismo terá o desenvolvimento propio dunha comisión parlamentar, escoitando as persoas comparecentes e ofrecendo unha análise e unhas conclusións para o Parlamento e a sociedade galega. Arrancará o seu funcionamento a segunda feira, 17 de decembro, coa comparecencia de Manuel Pereira, portavoz da familia do falecido no PAC da Estrada. Tamén estarán nesta primeira xornada dúas persoas representantes da plataforma PACs en pé de guerra, o médico Eduardo Díaz e a enfermeira Pilar Rodríguez. "Levamos a esta comisión alternativa as propostas que presentabamos e que foron vetadas para que conten a realidade do sistema sanitario. É enriquecedor tamén escoitar as propostas que teñen para mellorar e cambiar a grave situación actual" afirmou Eva Solla. Para Julio Torrado, o PP quería impoñer unha "visión unilateral" do que acontece na sanidade galega, de aí a necesidade desta comisión alternativa. Máxime, dixo, cando estamos nunha situación "límite" na sanidade pública en Galiza. Montse Prado lembrou os conflitos abertos: dimisión de 80% dos xefes de centros de saúde de Vigo, greve en Urxencias, paros e protestas nos PACs... "A magnitude do problema foi o que nos levou a impulsar a comisión de investigación", dixo, ao tempo que cualificaba como "anomalía democrática" que o PP a baleirase de contido.


Summary: O principal obxectivo do PPdeG é preservar ao seu chefe político, que non renuncia a dar a batalla sucesoria en Madrid.

Na comisión sobre a corrupción ficarán só os partidos do réxime bipartidista. Un, o PSOE, condenado no seu día por Filesa. Outro, o PP, envolvido no caso Gürtel e no caso Bárcenas-Rajoy. Vaise dar a circunstancia, portanto, de que os partidos con máis casos de corrupción nas súas fileiras serán os que abordarán este asunto no Parlamento galego. BNG e AGE resolveron abandonar a comisión ante o que cualifican de uso partidista deste órgao por parte da maioría gobernante, e ante o veto que os conservadores interpoñen contra a comparecencia de Feijóo. Financiación irregular En realidade, non semella nada operativa unha comisión que non pode contar co testemuño do presidente do PPdeG, despois de se coñecer que a organización galega do partido conservador contribuíu para engrosar a contabilidade B de Bárcenas. Tamén existen serias sospeitas de que empresas que financiaron o PPdeG obtiveron logo sustanciosos contratos da Administración galega. A comisión é hoxe un estorbo para un PPdeG ao que anima un único obxectivo: blindar o seu líder e mantelo vivo na carreira sucesoria. Neste sentido, unha recente crónica de La Voz de Galicia -diario moi próximo a Feijóo- revelaba que o presidente da Xunta mantén intactas as súas opcións a relevar a Rajoy na hipótese de que este finalmente cedese a lideranza [hipótese que, de acordo con outras fontes, tampouco é tan clara]).


Summary: 'O livro que foi proibido na Espanha', anuncia-se.

Farinha, o polémico livro que trata a história do narcotráfico galego, pode-se já comprar na sua edição portuguesa recentemente apresentada pola Desassossego, informan desde o Portal galego da Língua. Este livro foi editado no Estado espanhol por Libros del KO em 2015, mas foi sequestrado por ordem judicial -após quase três anos no mercado- devido a uma demanda do ex-alcalde grovense Alfredo Bea Gondar. Neste trabalho de investigação baseou-se a série de televisão homónima produzida pela galega Bambú Producciones para o Antena 3, cuja primeira temporada foi já emitida com grande sucesso de crítica e audiência. Sinopse A editora portuguesa explica na sinopse do livro: "Nos anos 90, 80% da cocaína que chegava à Europa desembarcava nas costas galegas. Para além da sua posição geográfica privilegiada, a Galiza dispunha de todos os ingredientes necessários para se converter numa "nova Sicília": atraso económico, uma centenária tradição de contrabando (principalmente com Portugal) e um clima de admiração e tolerância em relação a uma cultura criminosa herdada da época dos "inofensivos" e "benfeitores" chefes do tabaco. Os clãs, poderosos e fechados, cresceram num clima de impunidade consolidada graças à apatia e cumplicidade da classe política e forças de segurança".


Summary: Os traballadores e traballadoras reclaman un compromiso político con alternativas que garantan o mantemento do emprego.

Os dous investidores que se interesaban por Poligal, a factoría de Narón que o grupo Peralada pretende pechar e, dese xeito, despedir as 108 persoas que integran actualmente o plantel; 'caeron'. Así llo confirmou o Igape nunha xuntanza esta cuarta feira á representación das traballadoras e traballadores. O de capital estranxeiro decidiu apartarse do proceso e o de capital español, malia seguir amosando interese, nin avanzou nin concretou máis. Así as cousas o persoal reclama un compromiso político para garantir alternativas que permitan o mantemento do emprego para todo o cadro de persoal e denuncia o abandono do Ministerio de Industria, do que levan xa máis dous meses sen saber nada. "Non é unha boa noticia", lamentou ao remate da xuntanza Alberte Amado, representante de CIG-Industria de Ferrol, quen explicou que, segundo o Igape, un dos motivos polos que esta segunda opción non avanzou é porque se trata dun dos grupos que está inmerso no proceso de Alcoa. O persoal intentará manter unha xuntanza para a vindeira semana co administrador concursal e o grupo de traballo para valorar o procedemento de liquidación previsto e que este deixe marxe para poder buscar alternativas industrias.


Summary: Insta a Manuel Baltar a que dea as explicacións porque as hai que dar "todos os días e cando hai algunha dúbida, hai que saír a dalas". O presidente dos populares ourensáns denunciará o ex xerente da súa formación por "atentado vil e absolutamente obsceno".

O presidente do PPdeG e da Xunta de Galicia, Alberto Núñez Feijóo, delega en Manuel Baltar para que dea explicacións sobre o presunto financiamento ilegal da formación popular en Ourense que denuncia o ex xerente do partido na provincia no marco da operación Pokémon. Feijóo cre que o PP "ten que dar as explicacións que considere oportunas", pero delega estas en Manuel Baltar Feijóo cre que o PP "ten que dar as explicacións que considere oportunas", pero delega estas no presidente dos populares de Ourense e fillo de José Luis Baltar, a quen o ex xerente Emilio Pascual acusou de financiamento ilegal e de pagarlle a el mesmo con diñeiro negro que, en algunhas ocasións, tería gardado nunha caixa forte da formación. "O PP de Ourense quere ser claro", explica o presidente da Xunta, que cre que esa claraidade acredítana as declaracións de Manuel Baltar aos medios. "Parece que os órganos do partido se reunirán para tomar a decisión máis grave, que é acdreditar xudicalmente a súa honorabilidade", insistiu Feijóo, que cre que en política "hai que dar explicacións todos os días, e cando hai algunha dúbida hai que saír a dalas". O presidente da Xunta coincidiu con Manuel Baltar, co que coincidiu no congreso do PP de Verín para a elección do seu candidato aos comicios locais de 2015 e ao que acudiron varios alcaldes da comarca e o parlamentario Miguel Ángel Santalices, tamén sinalado nos testemuños do ex xerente dos populares ourensáns. Ademais, e ante as peticións de explicacións da oposición, Feijóo pediu "mesura e prudencia" ao PSdeG "cando eles son os que deben explicar o rexistro da Deputación de Lugo", ordenado o pasado venres pola maxistrada Pilar de Lara. Manuel Baltar denunciará o ex xerente do PP de Ourense por "atentado vil e absolutamente obsceno" Pola súa banda, Manuel Baltar aclarou que denunciará o ex xerente por "atentado vil e absolutamente obsceno" contra a súa honorabilidade e a do PP ourensán. Segundo dixo, o que foi xerente ata comezos de 2010 fixo "unha serie de declaracións en sede xudicial, pero este venres fíxoas públicas, así que a relevancia, contido e repercusión, non xa local ou autonómica, senón incluso internacional, é clara". "Foi bastante suave chamalo pésimo profesional", di o presidente do PP ourensán sobre o ex xerente Por iso, dixo, actuará "en consecuencia, con toda a contundencia", tras remitirse aos dous comunicados que emitiu. "Alá cada un coas súas manifestacións e responsabilidades", insistiu, tras lembrar que decidiu "prescindir" dos servizos de Pascual "desde o segundo número un" da súa entrada na sede do PP de Ourense. Pero non o despediu, segundo manifestou, senón que "instou" a dirección nacional ao seu "relevo", non só "para que deixara de levar as contas, senón todas as funicóns que lle corresponden segundo os estatutos". "Foi bastante suave chamalo pésimo profesional", engadiu. "Mentiras, mentiras e ansia de notoriedade". Así definiu Manuel Baltar as acusacións do ex xerente, que tamén terá que afrontar unha querela de Miguel Santalices, citado no sumario como suposto destintario do diñeiro irregular. Ademais, o PSdeG exixiu a Feijóo que dea explicacións no Parlamento sobre o financiamento do PP de Ourense, mentres que o BNG condenou a "xestión corrupta" dos populares en "interese de empresas amigas" para "ter o control".


Summary: Jornalista, escritor e eurodeputado finou horas antes dun novo 25 de abril. Uma homenagem pública decorrerá no domingo no Teatro São Luiz, em Lisboa, em memória do eurodeputado do Bloco de Esquerda

Aos 15 anos Miguel Portas foi detido por lutar contra a ditadura. Un dado que amosa o firme compromiso de Portas e a bestialidade dum regímem que é quem de encarcerar um jovem de 15 anos. Desde então, este lisboeta viveu com igual intensidade todos os aspectos da vida. O seu compromiso político, no Partido Comunista primeiro (entre 1974 e 1989) e no Bloco de Esquerdas depois. Coma jornalista, fundou "Já" e a "Vida Mundial", das quais foi diretor. Coma escritor, fez livros onde plasmou a sua paixão e conhecimento do mundo mediterráneo. A súa morte encheu de pesar a Portugal ás portas dum 25 de abril que nesta ocasião se apressentava máis lutador que nunca em plena voragem da crise e as suas brutais consequências para as camadas populares. Fundador do Bloco de Esquerda, foi o cabeça de lista nas primeiras eleições em que o movimento foi a votos, as europeias de 1999. Um dos principais impulsores do movimento, Miguel Portas era eurodeputado do Bloco de Esquerda desde 2004 e dirigente nacional desde a fundação do movimento. O seu pasamento não só provocou pesar no seu país. Também na Galiza houbo condolências para esta pessoa que tem dito que "fui sempre de jogar fora do baralho".


Summary: Buscan ouro, cinc, cobre, prata e chumbo e queren atopalo nos concellos da Fonsagrada, Baleira, Baralla e Becerreá, terras dos Ancares e Burón de especial riqueza natural e agrícola. A empresa Goldquest Ibérica está á espera da resolución da Xunta sobre a solicitude de exploración mineira Lago II, unha ameaza que sobrevoa a montaña de Lugo, máis de once mil hectáreas con zonas protexidas. Os valores naturais, patrimoniais e socioeconómicos son os argumentos das alegacións presentadas por Adega.

A Asociación Ecoloxista Adega presentou alegacións co fin de impedir que se lle conceda permiso á empresa Goldquest para a exploración mineira das terras da montaña de Lugo. Os valores naturais, patrimoniais e socioeconómicos da extensión afectada son os argumentos que puxeron sobre a mesa para que a Consellaría de Industria estableza zonas "non rexistrábeis" e as deixe fóra da investigación das empresas mineiras. Reclaman á Xunta tamén que non se conceda ningún permiso mentres non se aprobe o Plan de Minería nin se constitúa o Consello da Minaría que recolle a lei. "Neste momento atopámonos na fase inicial. A empresa pide permiso para explorar a zona e, cando o consiga terán un ano para recoller mostras e facer os estudos máis outro de prórroga. Se lles interesa, pasarán á fase do permiso de investigación na que se centrarán nas zonas de maior interese, onde atoparan algunha veta ou filón. Nesta fase poderían remover terra ou facer catas" explica o secretario de Adega en Lugo e veciño de Baralla, Lois Toirán, sobre o momento no que se atopa a ameaza da mina que pende sobre a montaña de Lugo, unha ampliación que multiplica as terras sobre as que a empresa transnacional mineira mostra interese. "Atravesa todo o concello de Baralla, uns vinte quilómetros de norte a sur. Fai honra ao que se di que Galiza é unha mina. Queren investigar Becerrerá, Baralla, Baleira e a Fonsagrada na zona de exploración" Adega presenta agora alegacións ao proceso de exploración Lago II, unha ampliación do Lago, o que toma o nome da aldea de Becerreá en límite con Baralla na que se fixo a primeira investigación con resultado positivo para a empresa. O obxectivo de Lago II é comprobar até onde chega a veta xa atopada. "Entre as dúas hai unha boa diferencia. A primeira é considerábel, mais moi pequena se a comparamos con Lago II, que vai do sureste a noreste atravesando todo o concello de Baralla, uns vinte quilómetros de norte a sur. Fai honra ao que se di que Galiza é unha mina. Queren investigar Becerrerá, Baralla, Baleira e a Fonsagrada na zona de exploración. Desde a Xunta non se lle pon límites" comenta Toirán. 11.088 hectáreas con zonas protexidas Investigarán con intención de aproveitamento mineiro terras que son susceptíbeis de ser protexidas como Rede Natura, con valores naturais e ecolóxicos. "Coincide cos límites entre Baleira, Baralla ou Fonsagrada, unha zona a que tiña que estar prohibido a explotación mineira. A zona é tan ampla que chega a menos dun quilómetro da Rede Natura" comenta Toirán mentres denuncia que non haxa restrición algunha para desenvolver os proxectos. "Poderían mesmo chegar ao centro da vila do Cádavo e facer as súas investigacións, iso explica a febre de solicitudes en toda Galiza". A superficie afectada polo proxecto Lago II exténdese por 11.088 hectáreas e invade áreas protexidas pola Reserva da Biosfera Río Eo - Os Oscos - Terra de Burón e pola Reserva da Biosfera Terras do Miño, declaradas pola UNESCO. "Nas terras que a empresa quere investigar atópanse as cabeceiras dos ríos Eo e Neira" Nas terras que a empresa quere investigar atópanse as cabeceiras dos ríos Eo e Neira, aínda que tamén afecta unha zona do Miño. "Toda a xeografía do Eo está protexida mais o nacemento do Neira está proposto para ser Rede Natura. A zona de explotación céntrase tamén nas augas que recolle o río Neira, é dicir, tamén os afluentes" explica Toirán, alertando ao tempo do perigo para a saúde pública xa que a poboación de Baralla súrtese de augas deste río. "Este tipo de mina, en especial se atopan ouro, é susceptíbel de afectar á auga da traída de Baralla e mesmo se podería producir un accidente ou verquido. Por esta razón, non se debía permitir nin tan sequera a exploración" defenden nas alegacións presentadas por Adega que tamén se centran no valor agropecuario das terras do Val de Neira, unha comarca agrícola que, ao seu ver, tiña que quedar á marxe de calquera intento de explotación mineira. "O Concello de Baralla aprobou por unanimidade unha moción do BNG na que se manifesta a oposición a este tipo de minería" O Concello de Baralla aprobou por unanimidade unha moción do BNG na que se manifesta a oposición a este tipo de minería e vaise dirixir á Xunta para que non se lle outorguen licencias á empresa. Nas alegacións presentadas por Adega denúnciase que a actividade mineira mundial está a ser controlada por un grupo pequeno de empresas transnacionais e responde a un modelo colonial. "O beneficio sae cara os propios grupos inversores mentres nos zonas onde se realiza a actividade deixan graves danos medioambientais que lastran o seu desenvolvemento durante xeracións. A necesidade de grandes beneficios en pouco tempo fai que intenten empregar as técnicas de explotación máis rendibles, que acostuman non coincidir cos métodos con tecnoloxía máis punteira, con menor impacto e máis seguros" denuncia a asociación ecoloxista.


Summary: A Anpa do CPI Poeta Uxío Novoneyra presentou esta terza feira unha reclamación ante a Consellaría de Educación.

A Asociación de Nais e Pais (Anpa) do CPI Poeta Uxío Novoneyra, no municipio de Folgoso do Courel, presentou esta terza feira unha serie de alegacións ante a Consellaría de Educación a respecto do novo contrato de transporte escolar. As familias exixen a revogación do mesmo, ao consideraren que "incumpre a normativa vixente e vulnera dereitos e normativas europeas e estatais". No documento remitido ás autoridades da ensinanza galega, salientan que a contratación proposta pola Xunta "non permite que os actuais adxudicatarios do servizo poidan optar a dita licitación". Agora o servizo está a ser prestado por taxistas autónomos locais que utilizan vehículos de até 9 prazas e que, no caso de perder definitivamente este contrato, "imposibilitarase manter o servizo de taxis no concello", o que pode provocar que se vexan na obriga de "buscar outras fontes de ingresos fóra do concello, aumentando así o despoboamento da zona". Así mesmo, salientan que o novo contrato contempla o uso de vehículos de maior tamaño (de 10 a 25 prazas), o que sería un "risco" pola peculiar orografía desta zona de montaña. Segundo apuntan, sería tamén un prexuízo para as crianzas, que botarían máis tempo no autobús ao suprimirse dúas das seis rutas que operan actualmente, alén de mudar algunhas das paradas. Deste modo, as cativas veríanse obrigadas a percorrer un traxecto de "máis dunha hora" para chegar á escola. Por estes motivos, a Anpa anuncia a convocatoria dunha xornada de folga o vindeiro 8 de xaneiro, "á espera dunha solución definitiva por parte da administración que permita seguir co actual sistema de transporte".


A Confederación Intersindical Galega (CIG) exixiulle ao conselleiro de Cultura, Educación e Universidade, Román Rodríguez, que "abandone a unilateralidade" e aclare todas as "dúbidas" e "temores" sobre os cambios presentados pola Xunta nos currículos da ESO e Bacharelato para o vindeiro curso. Nun comunicado, CIG-Ensino sinalou a "preocupación" polo "alto grao de improvisación e desidia" en relación á reforma de contidos para as etapas educativas para adaptarse á nova lei estatal educativa (Lomloe). "Mudemos o rumbo": estas son as reivindicacións da CIG-Ensino para "dignificar a profesión" Após revisar as reformas de Infantil e Primaria nas Mesas Sectoriais, o sindicato manifestou que o "máis importante" agora é coñecer as propostas do Goberno galego para os cambios que se centran na ESO e Bacharelato. Posteriormente, o sindicato cuestionou que o conselleiro pretenda "tranquilizar" as direccións dos centros despois de afirmar que "dificilmente" os novos decretos da educación secundaria estarán aprobados. "Unilateralidade e imposición" A organización explicou que a marxe de manobra do Goberno galego en canto á distribución de materias é "moi limitada", polo que non entenden que o conselleiro realizase a presentación da nova distribución sen buscar o "contraste e consenso". CIG-Ensino lamentou a "unilateralidade e imposición" e instou o conselleiro para pór en común as intencións da Administración galega antes de presentar o anteproxecto do decreto de currículo. A CIG-Ensino reúnese coa Consellaría de Educación para tratar as problemáticas do profesorado galego En caso contrario, afirma o sindicato, estarán "de novo" ante un exemplo de política de feitos consumados e de aplicar cambios sen considerar ao profesorado e a comunidade educativa. Por último, o sindicato mostrou a súa "decepción" pola "nova ocasión perdida" da Lomloe de eliminar a materia de Relixión dos centros educativos.


Summary: Trío fulcral no rock galego, deixou un único EP, cinco temas gravados integramente en galego, en 1991 e que non verían a luz até o 2009, cando o grupo compostelán levaba 15 anos desaparecido. Trío. Como The Jam e Run DMC, a ver se nos entendemos.

Nunha entrevista na raíña das radiofórmulas, 'Los 40 Principales', Antón Reixa dábase o luxo de afirmar, e era 1993, que iso da mestizaxe musical "era pasado". Naquel ano o termo aínda estaba a comezar a se popularizar no estado español mais o frontman de Os Resentidos daba por amortizada unha concepción musical que os vigueses levaban practicando unha década. Non foron os únicos. Breves e intensos, Os Quinindiolas (1988-1992) xa foran pioneiros navegando a gusto por eses mares e sen o mínimo interese en fixar ou crear modas. Facían valer aquel "Escribe nas paredes / as modas non molan" que cantaban en 'Mentiras'. A orixe dos Quinindiolas (tamén vale Kinindiolas) non é ningún segredo. Está en 'Favorita', un colectivo da que facían parte entre outros Xelís de Toro e Pepe Sendón, dous cus inquedos metidos en mil e un proxectos naquela Compostela de finais dos 80, desde fanzines e perfomances até grafittis. De aí xorde o proxecto Trilateral, un 'grupo de afinidade' [como na mellor tradición anarquista] entre artistas de Santiago, Porto e Barcelona á que máis tarde se uniría Milan, cidade que naquela altura aínda lambía cicatrices do 'Outono Quente' que tanto a amara. Os italianos fixéronse na Europa do Leste cunha máquina de prensar vinilos e iso vai xerar unha pequena revolución: Trilateral decide gravar un disco comunitario e colectivo. Pepe Sendón é o encargado de coordenar a canción que se achega desde Galiza, 'Esperando o meu amigo'. Dálle Integrantes da Favorita comezan a frecuentar local de ensaio e con instrumentos prestados ensaian e compoñen algúns temas. A Pepe Sendón e Xelís acompáñanlles Óscar e Xoán. Un cuarteto que é o que se presenta ao concurso de maquetas 'Racha coas Ondas' de TVE-Galicia, por onde pasaron tamén, entre outros, Os Raiados. Acoden a unha cita da Trilateral en Barcelona acompañados de Nicho Varullo, outro nome para pór no marco dourado do rock galego, nunha viaxe que marcará cambios de calado. Francisco Pérez, Narf, baixista dos Nicho, pasa a selo tamén dos Quinindiolas. Comezan os Kinin a se dotar dun repertorio e aumentar o número de concertos Os Quinindiolas son agora trío: Xelís, Pepe e Narf. As orellas e ollos abertos fan que dean un salto xigante. A enerxía dos Jam e Clash e o descaro dos primeiros Sex Pistols que marcaban a súa música vanse enriquecer e alargar con novos sons e dimensións, como Run DMC ou mesmo Public Enemy. Novas enerxías para alimentar un ADN negro que nunca agocharon. Demostran que unha outra cousa diferente é posíbel. Entón, no seu mellor momento, é cando gravan o seu único traballo (para alén de colaboracións nalgún repertorio), un EP de 5 temas integramente en galego. Gravado nos estudos Sitar de Pontevedra por Antonio Vázquez. Non se editou até case dúas décadas despois, en 2009 e da man de A Regueifa Plataforma. Os Quinindiolas desaparecerían pouco despois daquela gravación. Xelís de Toro marcha para Inglaterra e Pepe Sendón e Narf centran os esforzos noutro proxecto, a apertura da Sala Nasa. Así, como quen non quere a cousa, botou o pecho o grupo que mellor aireou a casa do rock en galego. Cinco O EP gravado polo Quinindiolas teno todo: paixón, lucidez, calidade e aquel. Letras de nivel e o punto de mira posto en novos sons. O traballo ábrese con 'Un home animal', a querencia rap a inundalo todo mentres a voz por momentos parece tomada por James Brown ("Son de sangue quente / son de sangue frío"). 'Algo hai que comer' asinaríana The Jam sen dubidalo un segundo. Desde o riff inicial até os fraseos de Xelís ("Hai pirañas no meu corazón"). O EP entra entón no rock con 'Nen Jeckyll nen Hyde'. "Quen che dou a chave para entrar en min?" cantan xogando cos cambios de voz e ritmo. "Ti es a vítima inocente / eu o verdugo sen compaixón". Volve o rap en 'Mentiras', o tema que interpretarían no 'Sitio Distinto' de Reixa onde uns hieráticos Pepe e Narf dan o contapunto a un Xelís entre Iggy Pop e Chuck D. "Unha imaxe non vale mil palabras / son todo orellas e son todo retinas". Reixa presentáraos como "o único poder sonoro que fai tremer a campá da Berenguela". O disco pon o ramo con 'Faime mal'. Inicio power pop para proclamar que "eu non quero ir ao ceo / a eternidade faime mal". "O rock é desviarse da norma", dixera Don Van Vliet (aka Captain Beefheart), un que cantaba quinindiola. "Meu dito, meu feito" deberon pensar Os Quinindiolas.


Summary: O BNG iniciará a próxima semana unha campaña de mobilización social "contra as políticas de roubo perpetradas pola troika, a banca e o PP á cidadanía". Trátase dunha das liñas de actuación aprobadas hoxe na xuntanza constituínte do novo Consello Nacional, que após a XIV Asemblea Nacional da formación frentista rexistou unha renovación superior ao 50% dos seus membros. Vence sinalou ao respeito: "Sen dúbida no BNG está o novo nacionalismo".

Unha campaña "contra o roubo" que implique a organizacións sindicais e sociais vai ser un dos eixos de actuación do BNG nesta nova etapa tal e como explicou o seu portavoz nacional, Xavier Vence, no remate da primeira xuntanza do novo Consello Nacional. Nun momento de crise e de claro fracaso das políticas impostas pola UE e o Estado, o BNG ten claro que "para saír desta situación cómpre derrotar o PP, gañarlle a batalla social e das ideas que conducen ao país ao fracaso, erguer alternativas que eviten a situación de colapso á que nos aboca", sinalou Vence. A campaña contra o roubo da troika, a banca especulativa e as política do PP botará a andar a semana próxima. Co ánimo de sumar forzas, diríxense "aos movementos sociais, sindicais e forzas políticas para gañar esta batalla". A campaña diríxise "contra a banca que espolia a cidadanía e os pequenos aforradores e leva a economía productiva ao desastre e tamén contra o PP que responde só aos intereses da elite financieira", esclareceu Vence. A crise de Pescanova serviulle para afondar na idea xa que, ao seu ver, responde a "unha suma de má xestión e inexistencia de instrumentos financieiros no país que están a abocar a moitas empresas á desaparición" . Alén dixo, o BNG continuará coa súa campaña pola soberanía nacional, de modo a "renovar e revitalizar a conciencia nacional do país" e, tamén para iso, fan un chamamento ás organizacións e ao conxunto da cidadanía comprometida cos dereitos da Galiza. A terceira liña de actuación centrarase na defensa da democracia e a transparencia institucional e na denuncia "da inmoralidade instalada na Xunta" que concretizaron no escándalo do financiamento ilegal do PP e na "humillación" que supoñen as fotos do presidente Núñez Feijóo cun narcotraficante como Marcial Dorado. "Reivindicación do país, da democracia e dos sectores máis castigados pola cidadanía" foi como resumiiu Xavier Vence as liñas de actuación que irán vertebrar o discurso político do BNG nas próximas semanas. Renovación xeracional histórica A xuntanza constituínte do novo Consello Nacional supón o fin do proceso de renovación dos órganos do BNG despois da XIV Asemblea Nacional do 17 de Marzo. O máximo órgao do BNG entre asembleas renóvase na metade dos seus 106 membros. Xavier Vence destacou a remuda xeracional dun órgao que conta cunha media de idade de 41 anos, con trece persoas menores de 30 anos e trinta entre 30 e 40, é dicir, cun 40% de integrantes que non chega ás catro décadas. "Trátase dunha renovación xeracional sen precedentes na historia do nacionalismo, sen dúbida no BNG está o novo nacionalismo" apuntou.


Summary: O evento contará con 32 grupos e artistas e con máis de 25 chefs no seu ShowRocking gastronómico. No escenario, Vetusta Morla, Izal, La Pegatina, La Habitación Roja, Pussy Riot, El Columpio Asesino ou Xoel López.

Achégase a sétima edición do PortAmérica. O primeiro dos #RíasBaixasFests presentou este martes en Pontevedra a completa programación dun evento que regresa á carballeira de Caldas de Reis por segundo ano consecutivo e que contará con 32 grupos e artistas en cartel, así como máis de 25 chefs no seu ShowRocking gastronómico. O PortAmérica contará con 32 grupos e artistas e con máis de 25 chefs no seu ShowRocking gastronómico Do 5 ao 7 de xullo e no marco do CulturaQuente, o PortAmérica xuntará recoñecidos nomes do panorama musical español e internacional, como Imelda May, Vetusta Morla, Izal, La Pegatina, La Habitación Roja, Pussy Riot, El Columpio Asesino ou Xoel López, e afondará un ano máis na súa condición de ponte cultural entre Europa e América. Ademais, a gastronomía volverá ser unha das grandes protagonistas a través do espazo ShowRocking Guía Repsol, polo que o festival obtivo o Premio Fest á mellor zona de restauración en 2017 e 2015. Liderado por Pepe Solla, neste espazo traballarán máis de 25 cociñeiros e cociñeiras chegados de diferentes puntos da península ibérica e América Latina que suman máis de 30 Soles Repsol. Imelda May, Vetusta Morla, Izal, La Pegatina, La Habitación Roja, Pussy Riot ou Xoel López son algúns dos artistas deste ano Tamén haberá espazo para o Mercado de Talentos, que amosará traballos de novos creadores e deseñadores, para a zona especial de acampada ou para o ciclo de debates arredor do medio ambiente e da gastronomía. Todos eles, eixos identificadores de PortAmérica que se manteñen nesta edición de 2018. Á presentación deste martes acudiron a presidenta da Deputación de Pontevedra, Carmela Silva; o alcalde de Caldas, Juan Manuel Rey; o director e o subdirector do festival e de Esmerarte, a empresa galega que o promove, Joaquín Martínez e Carlos Rodríguez; o director de Agadic, Jacobo Sutil; as representantes de Repsol e de Estrella Galicia, Ana Ritter e Víctor Mantiñán; e o chef Pepe Solla. PortAmérica será o primeiro dos #RíasBaixasFests en celebrarse este verán. Carmela Silva destacou que forma parte dun "tipo de turismo de experiencia con excelencia e emoción". E insistiu en que o festival será "un espazo cuxo único obxectivo é que sexamos felices", sendo "festa, convivencia, sociabilidade e alegría". Na mesma liña, o alcalde de Caldas, Juan Manuel Rey, asegurou que "o día máis feliz do ano sempre é a presentación do festival", que asegurou que "contribúe a singularizar a nosa vila". Jacobo Sutil, pola súa banda, asegura que festivais coma este son "verdadeiros motores de dinamización económica e social, non só para a industria musical galega, senón tamén para o turismo e para o desenvolvemento local". O festival reafirma a súa iniciativa 'unha entrada, unha árbore': casa asistente poderá participar nunha reforestación con especies autóctonas Os distintos tipos de abonos e entradas para o PortAmérica están dispoñibles a través dos webs www.portamerica.es e www.ticketea.com, onde tamén se poden consultar as liñas de autobuses gratuítas desde diferentes localidades galegas. Este ano reafírmase, ademais, o compromiso deste evento coa iniciativa Unha entrada, unha árbore, adquirido nas xornadas sobre medio ambiente da pasada edición. Así, pola compra do seu billete, os asistentes poderán participar nunhas xornadas de reforestación con especies autóctonas que serán organizadas polo festival. De feito, dentro deste obxectivo de concienciación, Zinqin e Esmerarte veñen de publicar o documental O valor das persoas, que fai fincapé na importancia da educación en materia de prevención e conciencia ambiental, porque "o que te emociona, queda". O vídeo amosa tres historias, tres iniciativas "que melloran a nosa contorna e as persoas que están detrás delas".


Summary: A ministra de Traballo afirma tamén que o traspaso da AP-9 vai ser "das primeiras leis" en se debater cando se reanuden as sesións.

A ministra de Traballo, Yolanda Díaz, dixo esta segunda feira que o Goberno español aprobará "en días" o estatuto dos consumidores electrointensivos polo que agarda este sector industrial galego, que representa por volta de 5.000 empregos e leva meses sumido nunha forte crise que ameaza o seu futuro. Nunha entrevista concedida á TVG e recollida por Europa Press, a ministra revelou que esta segunda feira falou coa responsábel de Industria, Reyes Maroto, quen lle trasladou que "en días" este estatuto estará "no consello de ministras" "Necesitamos urxentemente fixar o prezo da enerxía nas electrointensivos", dixo Yolanda Díaz, quen explicou que, neste momento, o estatuto está "á espera de resolver múltiples alegacións", pero que "sairá adiante" en " días ". Igualmente, referiuse á situación da transferencia da AP-9 a Galiza, un "acordo apoiado pola unanimidade da Cámara galega" que "en termos democráticos ten que avanzar". "En canto se inauguren as Cortes, será unha das primeiras leis en entrar a debate", explicou.


Summary: O Rif continúa a ferver. As masas que se ergueron en 2016 contra a vulneración dos dereitos humanos máis básicos por parte de Marrocos non se dan en absoluto por vencidas, pese á dureza da represión. É un país virtualmente ocupado, "militarizado", segundo a expresión de Mohamed Reda Ben Zaza, o portavoz do Hirak [Movemento Popular do Rif] no exilio. "Felizmente o pobo está organizado e unido", afirma. Ben Zaza asistiu en Compostela aos actos do Día da Patria Galega, convidado polo BNG.

A brutal represión desencadeada por Rabat no Rif levou á cadea a centos de militantes do Hirak, entre eles o seu líder Nasser Zefzafi. Marrocos tencionaba afogar un movemento popular portador de demandas tan elementais como a criación dun hospital oncolóxico ou o fin do apartheid da lingua amazigh nos xulgados Os secuestros e as torturas son a norma no Rif desde entón (en realidade sono desde que en 1958 o Estado marroquino decretou unha sorte de estado de excepción que continúa en vigor). A represión non só encheu as cadeas, senón que abocou ao exilio a militantes do movemento popular. "Abandonamos o país para continuarmos a loita", di Mohamed Reda Ben Zaza nesta entrevista con Sermos Galiza. Mestre de formación, mora en Madrid desde 2017. Na capital do Estado español atopou traballo na hostelaría. "No Rif exercía como portavoz das asembleas [o Hirak é basicamente un movemento asembleario] e agora continúo a facer o mesmo, só que desde o exilio", explica a Sermos horas antes de tomar un avión que o leve a Compostela na que constitúe a primeira presenza dun representante do movemento rifeño no Día da Patria Galega. Como está neste momento a situación no Rif? Vivimos un drama prolongado, coa economía moi castigada e cunha situación política que se agrava por momentos. Temos moitos compañeiros na cadea. A represión vívese día a día nas rúas. Vense furgóns do exército a calquera hora. Podemos falar de ocupación? Podemos falar de militarización. O Rif está militarizado desde 1958 [ese ano Rabat lanzou unha durísima campaña contra o movemento popular rifeño, co uso de gases venenosos. Houbo por volta de 8.000 mortos]. O Exército está nas rúas. Non sei se hai outro lugar no mundo en que exista unha militarización estabelecida por decreto desde 1958. E como é a vida cotiá nesas condicións? Moi dura. Unha das principais fontes de ingresos é o mar, o porto de Alhucemas, a pesca. Nese ámbito, do que viven moitas familias, hai unha corrupción estrutural. Contra esa corrupción levantouse un rapaz, un pescador de 31 anos, Mouhcine Fikri. A súa horríbel morte, triturado por un camión do lixo, foi o detonante do movemento contestatario e popular. "Non sei se hai outro lugar no mundo en que exista unha militarización estabelecida por decreto desde 1958" En que consiste a corrupción? En que para sacar o peixe do porto tes que pagar mordidas. Fikri negouse e foi triturado. Quen controla a corrupción? Brazos importantes do réxime marroquino. O actual ministro de Agricultura e Pesca, moi afín ao Rei Mohamed VI. É unha das maiores fortunas do país. Unha das principais reivindicacións do Hirak é que se faga xustiza e se leve perante os tribunais os responsábeis da morte de Fikri. Que posibilidades existen de conseguirdes a liberación do líder do voso movemento, Nasser Zefzafi? A clave está na presión que se poda facer sobre a comunidade internacional. Presión que temos que a facer desde o exilio, porque no Rif se se reúnen máis de 5 persoas xa actúa a represión. Os organismos internacionais teñen que deixar de ollar para outro lado. Como avalía nese sentido a postura da UE fronte ao conflito que se vive no seu país? A posición da UE é moi covarde. Cando falan de dereitos humanos é pura maquillaxe, porque o que fan na práctica é antepor os intereses comerciais, o seu acordo de pesca con Marrocos, á protección das persoas que sofren a persecución, o secuestro, o exilio. Existe un lobby moi poderoso, o Majzen, e a UE prégase a el. "No Rif se se reúnen máis de 5 persoas xa actúa a represión" O Majzen é a coroa? É a monarquía, mais son tamén todos os tentáculos de que dispón o réxime para controlar os pobos. Nasser Zefzafi foi condenado a 20 anos de prisión por sedición. Inevitábel pensar na situación á que se enfrentan os líderes independentistas cataláns, acusados de cargos similares... A cuestión de Catalunya énchenos de tristeza. Que haxa persoas na cadea por defenderen as súas ideas é algo que non lle pode suceder a unha sociedade no século XXI. O seu encarceramento altera a convivencia. Deter persoas polas súas conviccións políticas non é o camiño para construír un mundo mellor. Cal é o obxectivo último do voso movemento? Reconstituír a República do Rif ou lograr unha autonomía dentro do Reino de Marrocos? O noso movemento non puxo sobre a mesa a cuestión do encaixe do Rif en Marrocos. As nosas reivindicacións condénsanse en 51 puntos. Son cuestións socioeconómicas moi concretas que as formulamos desde a nosa terra, pero que tamén se poderían postular desde calquera territorio de Marrocos. Ningún deses 51 puntos fala nin de independencia nin de autonomía nin de autodeterminación. Non é o momento de falarmos diso agora. Necesitamos que antes diso o noso pobo saía da marxinación á que está a ser submetido pola ditadura marroquina. "A cuestión de Catalunya énchenos de tristeza. Que haxa persoas na cadea por defenderen as súas ideas é algo que non lle pode suceder a unha sociedade no século XXI" Rabat gábase de que grazas á última reforma da Constitución a lingua do Rif, o amazigh, xa ten rango de idioma oficial... A nosa lingua ten sido historicamente maltratada. Nos xuízos os meus compañeiros víronse obrigados a falar en árabe. Obrígante na túa terra a falar nun idioma que non dominas ben. Que a Constitución recoñeza agora a súa oficialidade... Aplaudímolo, mais o que en realidade están a facer é arabizando a miña terra. Felizmente, o Rif está agora organizado, estamos unidos como pobo perante un rexime que nos está machucando. Felizmente dixemos basta. Basta de que, por exemplo, non podamos falar na nosa lingua perante as administracións públicas! Esta é a primeira vez en que un representante do Hirak acode ao Día da Patria Galega. Como se xestou o convite? Nos xuízos os meus compañeiros víronse obrigados a falar en árabe. Obrígante na túa terra a falar nun idioma que non dominas ben Nos últimos anos traballamos arreo nas institucións comunitarias e nelas atopamos a axuda de Ana Miranda. Ela foi un dos motores do traballo político para pormos en destaque a vulneración dos dereitos humanos no Rif. Dese labor naceu o Grupo de Amigos do Rif no Parlamento europeo. Ben, cando recibimos o convite do BNG para vir ao Día da Patria Galega, aceptamos encantados. Temos moitos trazos en común co pobo galego, somos pobos condenados á emigración os dous. E desde logo ilusiónanos moito a nosa presenza no Día da Patria Galega, ilusión por estarmos cabo de representantes doutros pobos do mundo que tamén loitan pola súa dignidade, pola súa identidade.


Summary: A USC fecha hoxe a Conferencia Europea en Intelixencia Artificial, un dos congresos máis importantes do mundo no seu ámbito. Unha das voces máis interesantes desta edición foi a de Carme Torras, investigadora científica do Institut de Robòtica i Informàtica Industrial (IRI).

Vostede é pioneira en ética da robótica. Que aspectos éticos se cuestiona máis, sobre todo no mundo empresarial? A robótica entendida como robots que teñen corpo e se moven non sei se preocupa tanto a nivel empresarial como a intelixencia artificial e os algoritmos que toman decisións por si mesmos. En robótica, se falamos no ámbito asistencial, os temas que preocupan máis son os relacionados coa preservación da dignidade das persoas que son tratadas. Que os robots non tomen decisións sen ter en conta as persoas, que non as cousifiquen. Hai robots que permiten trasladar un enfermo da cama á cadeira de rodas ou darlles de comer, por pór exemplos, e en todo momento ten que informar a persoa e esta ten que dar o seu consentimento. A persoa ten que sentir que controla a situación. Outro é incidir en todo o que ten que ver coas relacións afectivas. Se un robot realiza todos os coidados dunha persoa igual esta pode pensar que xa non fai falta que pida hora no médico ou fale coas súas amizades, pois xa ten ao robot. Pode levar mesmo ao illamento se a propia familia pensa que xa a coida o robot e non teñen nin que ir visitala. O robot substituirá a traballadora ou o traballador? Falamos moito de robots mais a maioría son programas de computador. En realidade substitúen tarefas, non substitúen postos de traballo. Poden ser moi útiles e temos exemplos como no ámbito médico, onde os robots acumulan toda a información de moitos doentes e axudan a avanzar nunha determinada enfermidade. Estámolo vendo coa Covid-19. A máquina ten capacidade de procesar moitos datos e dar unhas conclusións. Ou mesmo analizar moitas probas, como analíticas ou radiografías, e presentalas á médica. Esta ten outros criterios porque coñece a idiosincrasia da doente. Cos dous elementos pódese chegar a unha boa decisión. No exemplo anterior de dar de comer, mostrámolo nunha residencia de persoas maiores. Pensabamos que as coidadoras dirían que lles quitarían o lugar de traballo e non foi así. Explicaron que era á hora do xantar cando se voltaban máquinas para atender todas as bocas sen poder nin falar, como fariamos nunha comida normal. Comentaron que se as liberasen dese tempo, cunha máquina estarían encantadas e poderían realizar funcións de apoio afectivo que moitas veces non poden facer. Fálase de fenda dixital polo acceso á internet. Haberá unha fenda empresarial entre aquelas que poidan acceder a esta tecnoloxía e as que non? É difícil de dicir. Fendas dixitais haberá moitas e xa non a nivel empresarial, entre a xente que se pode permitir certa tecnoloxía e a que non, tamén a nivel de países e mesmo de franxas de idade, persoas máis formadas ou menos, un tema moi interesante. O meu maior obxectivo é que se forme o maior número de persoas. É a maneira de evitar a fenda. En Finlandia tiveron a experiencia de abrir un programa de ensino de introdución á intelixencia artificial, os seus beneficios e os seus riscos, a toda a poboación, en aberto. Tivo un éxito brutal. Unha porcentaxe importante da poboación realizouno. Cando un ten coñecementos, ten menos medo ás tecnoloxías. Hai que facer achegamentos deste tipo. Formar o máximo para que as persoas sexan conscientes dos beneficios e dos riscos para minimizar estes últimos. Tamén vale a nivel empresarial. Unha empresa que se negue a empregar as novas tecnoloxías está abocada ao fracaso. Tampouco hai que robotizar todo e sacar o persoal porque este labor de interpretación e de pór coñecemento aos datos subministrados pola máquina é importantísimo. Coa pandemia acelerarase este proceso de robotización? É un dos poucos aspectos positivos que tivo esta situación. Vimos como coa pandemia, por exemplo, o profesorado púxose ao día na dixitalización. Din que avanzou cinco anos. Pola actual situación a miña conferencia en Compostela realizouse de maneira telemática. Abonda co actual investimento neste ámbito ou debería de haber máis? A nivel dos beneficios puramente económicos está claro que Gobernos e empresas están concienciadas As empresas buscan o seu máximo beneficio e aquí é onde hai que regular e tentar aliñar os obxectivos da intelixencia artificial e dos robots aos obxectivos humanos.


Summary: Anxo Angueira volve homenaxear a navegación, e a terra de Iria, na súa nova novela. E faino cavando outra vez na foxa da memoria. En Pensa Nao atopara nela o movemento asociativo da sociedade labrega da Segunda República e a súa destrución polo golpe franquista. En Iria (Xerais) deu coa resistencia antifranquista organizada desde o nacionalismo nos anos 60.

Ler Iria é vogar. Mergullarse no vocabulario mariñeiro. Remar nun océano de historias, de voces múltiples. Ir e vir entre relatos de afogados e de superviventes. Coa procura da liberdade como buxola. Anxo Angueira volve homenaxear a navegación, e a terra de Iria, na súa nova novela. E faino, -explícao el mesmo-, cavando outra vez na foxa da memoria. En Pensa Nao atopara nela o movemento asociativo da sociedade labrega da Segunda República e a súa destrución polo golpe franquista. En Iria (Xerais) deu coa resistencia antifranquista organizada desde o nacionalismo nos anos 60. Unha muller, María, implica o galeón Iria na singradura da loita contra a ditadura. Mentras os obreiros dun canal de regadío construído en terra de choiva por decreto da autoridade colonial preparan unha folga para defender os seus dereitos. O resto é música. Ondas que soben e baixan. Navegar. Chega Iria despois de Pensa Nao. Non deixa de ser curioso que, sendo ti de interior, lle concedas tanto protagonismo nos teus libros á navegación... Si, os barcos son unha obsesión particular miña desde que comecei a escribir, xa desde O Valo de Manselle. En Pensa nao están xa desde o título e a portada. É certo que eu son de interior pero na miña aldea vía barcos polo río, e ese mundo sempre me resultou moi atractivo. Quedei con esa paisaxe da navegación polo Ulla. O galeón Iria é protagonista da historia, tanto como ese catálogo de afogados que poboan boa parte das páxinas da novela... Hai tres liñas principais. Unha é a do galeón Iria, coa historia do patrón, o mariñeiro e o rapaz; e María, que é unha activista da Resistencia antifranquista. Outra historia paralela é a da construción do regadío, cun protagonista colectivo formado por moitas personaxes. E despois está o mundo dos afogados, que son reais, aínda que as súas historias están literaturizadas. Hai no libro unha poética xeral de cavar na foxa común, que é a Historia. Nesa foxa común está o mar, os afogados, o vocabulario mariñeiro, ou a náutica tradicional, que tivo que vir un antropólogo sueco, Staffan Mörling, para recuperala. E tamén están os acontecementos históricos da organización da Resistencia antifranquista dos últimos anos 60. No 67 apareceron pegados por todo o país uns colantes que poñían Libertade pra Galicia. E no 68, polo 25 de xullo, na Concentración Nacional en Compostela, foi despregada diante da Policía e dos militares unha pancarta na que se podía ler Galiza Ceibe e Socialista. O canal de regadío foi unha obra absurda, proba da mentalidade colonial do franquismo, pois podía ter sentido en Extremadura, pero non aquí. Construíse e non chegou a usarse nunca. A folga da que falo na novela existiu tamén de verdade. "O canal de regadío foi unha obra absurda, proba da mentalidade colonial do franquismo, pois podía ter sentido en Extremadura, pero non aquí. Construíse e non chegou a usarse nunca" Escribiches moitas historias de procura da liberdade. Iria é metáfora da singradura dun pobo que comeza a organizarse contra a ditadura. En Pensa Nao falabas da rica vida asociativa, sindical... do rural na Segunda República, e de como o golpe do 36 acabou con todo iso. Pero xa en A morte de A. había unha moza comprometida na Resistencia... É certo, só que muda o tempo. En A morte de A son os anos 70, e en Iria os 60 e os comezos da resistencia organizada do nacionalismo galego. A morte de A. podería considerarse un ensaio de Iria, nese sentido, pois tamén é unha novela cun fondo histórico, pero máis curta. Son historias de xente que loita pola liberdade, que é represaliada, que sobrevive... En Pensa Nao matan a Camoiras, pero Amaro e María conseguen fuxir, navegando. Coincide o nome desa protagonista feminina, María, en Pensa Nao e en Iria... Si. Son dúas mulleres cun protagonismo activo. O da María de Iria é un protagonismo político, pois ela é membro da Resistencia e é ela quen envolve o Iria nesa loita pola causa. Contrasta nese sentido con Lens, o patrón, que está atrapado nas pantasmas do pasado. "Hai, sobre todo, dúas cancións protagonistas. Unha, a Alborada, asociada ao mariñeiro, Miguéns, e, outra, o Venceremos nós" Hai moitas chiscadelas en Iria á literatura e á música. Letras de cancións convértense en parte dos diálogos. Por que? Hai, sobre todo, dúas cancións protagonistas. Unha, a Alborada, asociada ao mariñeiro, Miguéns, e, outra, o Venceremos nós. E tamén ten moita presenza Bob Dylan, coa letra de temas como Just like a woman. A música xa tiña importancia en Pensa Nao, e en Iria ten máis. A música, e o ritmo, son moi importantes na miña literatura. Tanto na poesía como na narrativa representamos unha paisaxe a través da palabra. E para min é moi importante a paisaxe: o río Ulla que sobe e baixa, as brañas de Laíño, a Terra de Iria, Arousa... Interésame moito a substancia física das palabras, o seu corpo. De feito, sobre todo nas primeiras páxinas, o libro parece estar concibido para a lectura pausada en voz alta. É como ler poesía, con esas aliteracións... Poderíase ler en voz alta, si, con todas esas voces que nos veñen ao cerebro ao ler. Ese é tamén o motivo de que a novela estea chea de personaxes, de voces distintas. Cada voz co seu corpo, o seu ritmo, as súas pausas, a súa entoación, a súa música. Busquei iso, por exemplo, nesas múltiples historias de afogados que conto. Hai no libro documentación sobre os afogados, e sobre os feitos históricos que aparecen de fondo. Citas, por exemplo, a detención de Ferrín. Como foi o proceso de busca? Pois o dos colantes de Libertade pra Galicia, con deseño de Reimundo Patiño e impresos por Bautista Álvarez hai fontes orais que o lembran, como o propio Bautista. Foi un golpe de efecto moi grande. Hai unha alusión a esta historia, por certo, no Vietnam canto de Uxío Novoneyra. O do 25 de xullo tamén cho contan fontes orais. María Xosé Queizán conseguiu facer unha foto da pancarta. Foi algo extraordinario: facer aquilo estando Compostela tomada pola policía e o exército. Tamén me documentei con libros, claro. "Foi algo extraordinario: facer aquilo estando Compostela tomada pola policía e o exército" Na historia da construción do canal de regadío hai unha reflexión sobre as actitudes das distintas clases sociais cara ao franquismo. O enxeñeiro está moi orgulloso dunha obra inútil, como da desecación da lagoa Antela ou do embalse de Castrelo de Miño. Pero os encargados locais non están tan convencidos: como Antonio, que é tan afeccionado á lectura. O enxeñeiro sería máis, si, o franquista convencido. O capataz, Manoel, é máis símbolo do autoodio. Que a obra era absurda era de sentido común. A xente sabía que era unha parvada, pero creaba postos de traballo, e iso era o único bo que tiña. E obras absurdas, pensadas con esa mesma mentalidade colonial do franquismo, tamén se fan agora. Só temos que pensar no AVE. A cuestión é que hai empresas que se benefician de facer obras inútiles. Lembra o aeroporto de Castellón... "Todas as obras históricas, mesmo as de ciencia ficción, falan do presente" Iria está ambientada nos 60, pero en todo momento fainos pensar na actualidade, de feito... É que todas as obras históricas, mesmo as de ciencia ficción, falan do presente. Igual que facía Pensa Nao, con esa visión do labrego asociado da Segunda República. Unha novela ambientada no pasado non é só unha reconstrución do pasado, senón un intento de aplicala ao presente. Se falo da nosa riqueza náutica tradicional, na que somos unha potencia, é tamén porque non podemos consentir que esmoreza. É unha chamada de atención ao presente, como a que fai a Federación Galega pola Cultura Marítima e Fluvial.


Summary: O líder e candidato de Unió, Josep Antoni Duran i Lleida, deixa a Presidencia desta formación após ocupar este posto na formación política de maneira durante case trinta anos, 28 dos cales foron de maneira ininterrompida.

O que fora presidente de Unió Democrática de Catalunya de maneira ininterrompida desde 1987 deixa o seu cargo á fronte do partido. Anuncioullo na mañá deste sábado a TV3, canle á que lle confirmou que lle trasladará a súa decisión ao Consello de Goberno de Unió no día de hoxe. Duran i Lleida, que tamén ocupara a Presidencia de Unió entre o 1982 e o 1984, sinalara após coñecer os resultados do 20D que non pensaba dimitir, "sería unha temeridade pola miña parte deixar a Dirección do partido". Afirmara entón que "cando estea definido o calendario político de Catalunya, Unió definirá o seu congreso e eu tomarei as decisións que teña que tomar. Nas pasadas eleccións xerais, Unió non obtivo representación na Cámara Baixa. O cabeza visíbel de Unió recoñeceu os malos resultados da formación política nas eleccións catalás do 27 de setembro e nas do 20 de decembro, "non se pode agochar a cabeza baixo a á e facer ver que non pasou nada". Após os comicios cataláns, Duran i Lleida puxera a disposición do partido o seu cargo, mais decidiu presentarse como candidato o 20D porque consideraba que era a súa obriga. Duran i Lleida (Alcampell, 1952) entrou a militar en UDC en 1974. O primeiro cargo que ocupou foi o de concelleiro en Lleida. Desenvolveu un papel fundamental cando Unió se coligou con Convergencia para gobernar Catalunya durante décadas. Ficará na súa retina a imaxe do 11 de setembro de 2012, cando após de dubidar se unirse ou non á manifestación da Diada baixo o lema "Catalunya, novo Estado de Europa" decidiu aparecer na mobilización. Con muletas, polos problemas de mobilidade que tiña, recibiu apupos e moedas ciscadas ao chan ao seu paso.


O gran incendio forestal de Dodro e Rianxo foi este martes visible dende moitos puntos da comarca da Barbanza e a súa contorna, pero tal foi a intensidade da súa fumareda que tamén puido observarse dende o espazo exterior. Así o acreditan as imaxes captadas polo satélite Sentinel 3, divulgadas dende o programa Copernicus da UE, nas que é perfectamente visible a columna de fume sobre a ría de Arousa cara ao océano.Nesa mesma imaxe obsérvase tamén os dous principais incendios que este martes atinxían a Portugal, un ao sur de Viana do Castelo e outro, ao norleste de Aveiro.


Summary: A arribada do buque 'Praia Menduíña 2' atrásase polas condicións meteorolóxicas finalmente á mañá deste sábado, segundo informa Salvamento Marítimo.

A pesar de que a súa chegada ao porto canadense de Saint John estaba prevista inicialmente para as 16.30 horas desta sexta feira, finalmente o buque 'Praia Menduíña 2', a bordo do cal están os tres sobreviventes e sete dos corpos atopados após o naufraxio do 'Vila de Pitanxo', arribará na mañá deste sábado. Aliás, o barco de bandeira canadense 'Nexus' chegou a este porto contra as 13 horas desta sexta feira. Alí viaxan os outros dos corpos rescatados en augas de Terranova. Con todo, as autoridades aínda non precisaron que día serán repatriados á Galiza tanto os cadáveres como os tres mariñeiros que sobreviviron ao naufraxio, malia que o presidente da Xunta, Alberto Núñez Feixoo, apuntou esta sexta feira que a arribada podería darse "a partir do domingo", con base nas informacións que manexa o Goberno estatal. Seguen as peticións de retomar a busca O presidente da Cooperativa de Armadores de Vigo (ARVI), Javier Touza, foi o último en pedir esta quinta feira que se retome a busca dos mariñeiros desaparecidos no mar de Terranova tras o naufraxio do barco pesqueiro de Marín 'Vila de Pitanxo', a pasada terza feira, a 450 quilómetros da costa do Canadá. Touza afirmou que as "prioridades" agora son "apoiar as familias" e "intentar continuar cos traballos de rescate até que humanamente sexa posíbel". Recoñeceu que a decisión das autoridades canadenses de de suspender definitivamente a procura dos doce mariñeiros foi un "mazazo". Tamén Alberto Núñez Feixoo pediu que se retomen as tarefas de busca. "Onte [pola cuarta feira] tiñamos o anuncio de que se podían retomar nas próximas 24 horas e esta mañá trasladámoslle ao Goberno o noso interese de que se retomen cando menos no día de hoxe, e espero que as autoridades canadenses nos dean unha resposta positiva", dixo. E fixo o propio a portavoz nacional do BNG, Ana Pontón, que instou a retomar a busca outras 24 horas. "Queremos que non quede dúbida ningunha de que se fixo todo o posíbel por esas persoas, sabendo o importante que é para as familias recuperar os corpos para despedir os seus familiares", apuntou. En resposta a estas demandas, o ministro de Exteriores, José Manuel Albares manifestou: "Agradecín á miña homóloga Melanie Joly a súa axuda nas tarefas de rastrexo do 'Vila de Pitanxo' e pedinlle que, cando as condicións o permitan, sigan colaborando no rescate dos mariñeiros desaparecidos".


Summary: Afirma que a empresa se nega a facilitar a documentación en lingua galega. Audio no interior

A Mesa rexistra esta segunda feira a través da Liña do Galego unha denuncia contra a aseguradora Génesis por negarse a facilitarlle a póliza do cliente en lingua galega, contrariando o que a propia lexislación estipula. Segundo informa a entidade de defensa do galego, o afectado solicitou expresamente o contrato da póliza en lingua galega, tal e como se especifica nas cláusulas. Porén, desde a compañía alegaron que o deben enviar en español por teren clientela estranxeira. Desde a aseguradora ofrecéronlle a posibilidade de enviar a póliza en inglés mais non en galego como o cliente solicitou. Asemade, o persoal da aseguradora notificou que de non poder realizar a solicitude do interesado, procederían a eliminar esa cláusula dos contratos. A Mesa anuncia que se porá en contacto coa aseguradora para pedir explicacións e lembrarlle a obriga de cumprir co artigo 8 da Lei 50/1980, de contrato de seguro que especifica: "a póliza do contrato deberá redactarse, a elección do tomador do seguro, en calquera das linguas españolas oficiais no lugar onde aquela se formalice. Se o tomador o solicita, deberá redactarse noutra lingua distinta, de conformidade coa Directiva 92/96, do Consello da Unión Europea, de 10 de novembro de 1992." Do mesmo xeito, A Me4sa instará a Secretaría Xeral de Política Lingüística a que actúe. "Non pode ser que en Galiza se pisen os dereitos dos galegos e galegas, se trate á lingua propia como un dialecto e a Xunta non faga o máis mínimo" expresou Marcos Maceir, presidente da Mesa.


Summary: Expourense acolle o Absoluto de Pista Cuberta o próximo domingo.

Expourense será o escenario o vindeiro domingo, 14 de marzo, dunha das citas máis agardadas do ano: o Campionato da Galiza Absoluto de Pista Cuberta, que se desenvolverá en dúas xornadas nunha instalación á que acudirán un importante número de atletas galegas de talle internacional, entre as que destacan Jean Marie Okutu -olímpico en Río 2016 no concurso de salto de lonxitude- e Belén Toimil, que a pasada fin de semana facía historia no Campionato de Europa de Torún esnaquizando a plusmarca estatal de peso e logrando, de paso, a súa clasificación para os Xogos de Tóquio 2021. Por disciplinas, no sector da velocidade, Javier García, do Real Club Celta, chega á proba dos 60 metros coa mellor marca de todos os participantes co obxectivo de defender o título logrado o ano pasado. No duplo hectómetro, o internacional e plusmarquista galego dos 100 e dos 200, Mauro Triana (Praias de Castellón) será o encargado xunto a Sergio Rodríguez (Ximnástica de Pontevedra) de subir o nivel da proba. Con respecto aos 400 metros, a non participación de Pedro Juncal deixa as portas moi abertas nunha carreira na que está inscrito David de la Fuente, da Ximnástica, pero onde son Kristian Krasnov (Club Atletismo Sada) con 49,35, e David Ngwudile (Celta) con 49,48 os que parten con mellores rexistros ao aire libre. O propio David de la Fuente intentará tamén competir sobre os 800 metros na procura dun dobrete que se lle escapou o ano pasado nos 400, unha opción que gaña enteiros ante as ausencias dos mellores especialistas do país na modalidade, Adrián Ben e Pedro Ossorio. Un cambio para Numa Na proba raíña, os 1.500 metros, Carlos Porto (Ximnástica) acode na defensa do seu título co mellor rexistro entre os participantes, 3:56.36, o que o converte en gran favorito xunto co actual subcampión estatal ao aire libre Sub-23 nos 800 metros, un Elian Numa (Coruña Comarca) que probará sorte nesta distancia. E na disciplina de fondo por excelencia en pista cuberta, os 3.000 metros, Álex Fernández (Ourense Atletismo) e o vixente campión de España Sub-20 de campo a través, El Mehdi El Naboaui (Praias de Castellón) protagonizarán, previsibelmente, un fermoso duelo polo ouro. Xa no sector dos valados, sobre a pista central de Expourense Santi Rozas -finalista do último Estatal Sub 23- parte con teórica vantaxe ante os outros dous grandes candidatos, o representante da Atlética Lucense, Guzmán Carril e o do Marineda, Hugo Vázquez, quen vén de ocupar un extraordinario cuarto posto no recente Campionato de España Sub20. No apartado de saltos, Andrés Vila (Lugo Runing) acode en calidade de favorito á proba de altura con 1,83 metros. A pértega está algo máis aberta, pois o vixente campión galego, Santi Ferrer, terá que pelexar tanto con Miguel Cajaraville como con Tomás López e mesmo Aitor Fernández. E a lonxitude masculina será un dos pratos fortes deste campionato, pois tomará parte o atleta olímpico e plusmarquista galego Jean Marie Okutu, na procura de superar os 7,77 metros que alcanzou este ano e que o sitúan no terceiro lugar do ránking estatal, un protagonismo que no triplo salto recaerá no flamante subcampión de España Sub-23 e finalista no Estatal absoluto, Alex Barreirro, do Lugo Runing.


Summary: O reitorado da Universidade da Coruña informou de que recibiron un "ataque informático" de maneira remota no que calcularon "máis de 226.000 sesións á vez, a maioría de fóra de España".

O campus virtual da Universidade da Coruña (UDC) caeuse esta tarde, coincidindo coa hora na que, co cancelo #AsíNonUDC, organizouse unha "quedada" entre o alumnado para evidenciar que non é factíbel un sistema de avaliación coa plataforma Moodle de acceso a contidos e notificacións. O colapso da plataforma virtual da UDC chega un día despois de que o alumnado da Universidade de Santiago de Compostela (USC) lograse o mesmo na súa para visibilizar os problemas desta infraestrutura. Esta é a realidade do campus virtual da @UDC_gal, así queredes garantir avaliación dos vosos estudantes?#AsiNonUDC pic.twitter.com/QqyoSMZa4M— ASEMBLEA UDC (@AsembleaUDC) April 29, 2020 O obxectivo destas accións, segundo as convocantes, é sinalar as carencias tecnolóxicas que teñen estas institucións académicas para soportar a carga de tanto alumnado conectado ao mesmo tempo e a preocupación polas avaliacións finais, que se realizarán de forma telemática. Nun comunicado, a UDC atribuíu o sucedido a un "ataque informático desde polo menos un bot", informou en relación a un sistema que permite controlar os computadores ou servidores infectados de forma remota. "O ataque foi brutal, máis de 226.0000 sesións, a maioría de fóra de España", apuntaron desde o reitorado. A universidade confirmou que a caída da citada plataforma rexistrouse ao redor das 18 horas, a mesma hora en que se realizou a "quedada" a través das redes sociais entre as estudantes, e mantívose até as 19 horas. No entanto, a algúns estudantes lles colleu o sucedido por sorpresa ao comprobar que o campus virtual "tardaba moito en responder" e que non lles deixaba acceder. A pesar do sucedido, desde o reitorado aseguraron que se estivo "só pouco máis de 15 minutos sen operar porque se intentou manter a memoria para non perxudicar aos que estaban a traballar". "Aínda que ao final non se puido manter", recoñeceron.


O incendio forestal rexistrado na parroquia de Meiraos, no municipio lucense de Folgoso do Courel, foi extinguido na tarde este venres despois de calcinar 299,85 hectáreas. A Consellería do Medio Rural explicou que do total de superficie afectada, 105 hectáreas son de arboledo e 195,85 de monte raso. Segundo informaron a Europa Press fontes do departamento autonómico, despois do seu control ás 20:05 horas do mércores, na xornada deste venres traballaron na zona medios terrestres para o terreo e evitar que se reproducisen as chamas. En concreto, este lume empezou ás 23:43 horas do pasado martes e a proximidade das chamas ás casas chegou a facer necesario activar a situación dúas como medida de prevención.


Summary: Para combater o lume interviron medios terrestres e aéreos.

O incendio en Montefurado, no concello de Quiroga, ficou controlado na tarde desta quinta feira, 24 horas despois de iniciarse e tras arrasar case 150 hectáreas: 40 de bosque arborado e 110 de monte raso. Un amplo despregamento de medios terrestres e aéreos operou na zona para combater este incendio. Segundo dados da administración autonómica interviron 15 axentes, 33 brigadas, 18 motobombas e 10 helicópteros.


Summary: CIG Saúde denuncia a que cualifican como política destrutiva do equipo xestor da EOXI de Lugo-Cervo-Monforte nos Centros de Saúde da Mariña. Faino após as últimas declaracións do PP en referencia ás críticas pola supresión da Área Sanitaria da Mariña. Dende o sindicato consideran, ademais, que as devanditas declaracións teñen un marcado carácter propagandístico

Dende CIG Saúde denuncian a paralización do Plan de Mellora de Atención Primaria, a amortización de prazas nos Centros de Saúde, o déficit na atención pediátrica, a grave perda de calidade asistencial e, en conclusión, o que xulgan como desmantelamento intencionado da sanidade. O Plan de Mellora de Atención Primaria, nado do acordo entre diferentes organizacións profesionais, sindicais e administración, tiña como pretensión facilitar o acceso a probas diagnósticas para acurtar listas e axilizar diagnósticos. Porén, sempre segundo a CIG Saude, o goberno do PP paralizou este plan e apostou en derivar os usuarios aos hospitais. Medida que supón unha aposta máis deste goberno pola privatización, afirman dende a central nacionalista. Outra das denuncias que fan dende o sindicato é a amortización de prazas profesionais de saúde en Ribadeo, Cervo, Xove ou Ourol e acusan os alcaldes de ditas localidades de manter unha actitude de "silencio cómplice" para con estas políticas. A atención pediátrica é outra das preocupacións de CIG Ensino. "A sanidade é un dereito de todos e de todas independentemente do lugar onde vivan os nosos nenos e nenas", salientan dende CIG Saúde. O sindicato ve como consecuencia de todas estas accións unha grave perda de calidade asistencial e un aumento do desemprego na comarca. Para CIG Saúde, é indispensábel a recuperación dos postos de traballo suprimidos para garantir a calidade asistencial e a estabilidade laboral, ben como para rematar coa precariedade que presenta o sistema.


Summary: MariñaPatrimonio, ADEGA e o Colectivo "Pensamento e Sementeira" urxen medidas para protexer o xacemento arqueolóxico de Estabañón, diante de temporais que poden rematar por destruílo.

Varios colectivos da Mariña reclaman ao Servizo de Costas do Ministerio de Medio Ambiente e a Dirección Xeral de Patrimonio Cultural da Xunta que activen medidas para evitar o progresivo deterioro do xacemento arqueolóxico de Estabañón, a vila e factoría romana da praia de Area. O xacemento de Viveiro foi o que máis se viu afectado polos fortes temporais do pasado ano, cunha vulnerabilidade incrementada pola súa situación no mesmo areal. MariñaPatrimonio, ADEGA e o Colectivo "Pensamento e Sementeira" lamentan que o Servizo de Costas, diante esta perigosa situación, retirase as árbores que protexían un xacemento que xa estivo ameazado pola construción dun paseo marítimo e pola falta de protección nas catas desenvolvidas por Costas. "Estabañón é máis vulnerable que nunca", advirten ao tempo que reclaman das institucións unha actuación axeitada e urxente para a protección do ben arqueolóxico e evitar a súa desaparición.